khistorydata/jeongjo-sjw-relations huggingface dataset:
정조 18년 · 목
狀啓以爲臣仍向沃川永同等邑或躬行面里或聚民附近宣讀綸音仍以派給蠲免諸條反復布告莫不攅祝感涕永同乃是尤甚邑七面之內尤甚爲四之次爲二稍實爲一地本瘠簿受災頗甚六月旬前之雨獨被泛濫之害大小川渠之邊無非潰覆之場儘是左峽之尤甚災形民勢比之右沿諸邑亦云稍歇方自本官捐廩鳩財毋論歲前歲後多船接濟沃川旣是之次十一白之中雖無被災之經重通而計之顯有三等之優劣其中陽南一面雖曰稍實六月旬前之雨田畓間多覆沙之患統論一境則災傷不過十分之一實是沿路之初見設賑一款姑不議到而稍待開春量其民勢自本官從便救急懷德黃澗懷仁靑山報恩等五邑分遣褊裨一一慰諭永同沃川懷德黃澗懷仁靑山報恩等七邑抄戶數爻開錄于後○永同還民抄戶六百六十九戶內最尤甚四十五戶尤甚十四戶之次六百十戶軍民抄戶四百八十三名內最尤甚三十五名尤甚六十九名之次三百七十九名沃川還民抄戶五百九十二戶內最尤甚一百九戶尤甚一百三十六戶之次三百四十七戶軍民抄戶四百四十一名內最尤甚一百十七名尤甚一百三十八名之次一百八十六名懷德還民抄戶八百十五戶內最尤甚二百三十六戶尤甚二百四十七戶之次三百三十二戶軍民抄戶九十五名內最尤甚二十八名尤甚三十二名之次三十五名黃澗還民抄戶五百四十一戶內最尤甚一百六十四戶尤甚一百九十九戶之次一百七十八戶軍民抄戶三百十四名內最尤甚一百五十四名尤甚一百八名之次五十二名懷仁還民抄戶一百七十四戶內最尤甚七十一戶尤甚五十二戶之次五十一戶軍民抄戶九十七名內最尤甚三十九名尤甚三十一名之次二十七名靑山還民抄戶三百二十二戶內最尤甚七十八戶尤甚七十戶之次一百七十四戶軍民抄戶二百四名內最尤甚八十四名尤甚七十六名之次四十四名報恩還民抄戶五百八十一戶內最尤甚一有十八戶尤甚一百六十五戶之次二百九十八戶軍民抄戶二百五十三名內最尤甚九十名尤甚八十八名之次七十五名
정조 18년 · 강
賜藥院啓辭批仍諭領相洪樂性勉出判府事金鍾秀
정조 18년 · 목
藥院請診敎以慈殿慈宮氣候一樣卿等不必入侍矣因金判府之二十牌不進而達夜酬應目未交睫其在國體寧不寒心領相旣在藥院須思勉出之道
정조 18년 · 강
御擒文院召見判府事金鍾秀
정조 18년 · 목
鍾秀至二十一牌不進敎曰昨諭有別般下敎之語而至今如此予豈食言當臨敦化門待大臣入來引接該房知悉紅馬木把立軍以訓局出番軍二哨外各營入直軍訓將都領事分付○予具翼善冠袞龍袍乘輿出宣化門領議政洪樂性左議政金履素曰今此動駕何爲而有此擧也予曰將欲臨門引見判府事矣樂性等曰判府事之引見何必躬自臨門以爲引接耶此實萬萬過中之擧伏願亟寢臨門之命仍卽還內何如予曰此大臣便是復起爲人之人也安得無此別般之擧也又曰將欲臨敦化門召接大臣而若不以圈牌入來則亦無引見之意以此意遣史官往問可也予命都承旨沈煥之曰卿又以俄者所下傳敎更爲往問于大臣以來煥之還奏曰大臣以爲萬無承膺之望而俄者史官之傳聖敎也神精昏錯未能詳對云矣敎曰領左相之求對力請雖如此而言不可不信判府入來承膺之前豈可還內乎入小次以待造朝此意遣正卿敦諭于金判府事仍敎曰敦諭正卿吏判牌招進去遂回輿入擒文院吏曹判書李致中還奏曰大臣以爲樞銜則竊擬伊川一謝西監之義方欲肅命而至於圈事以臣情勢萬無承膺之望第臣今番謫去之所適與臣故從叔謫所相似而臣之從叔蒙宥之後仍卽乞骸臣亦依此例若蒙曲諒之恩則圈事亦當進參而乞骸之疏已有囊本冒萬死敢此附奏云矣敎曰今聞附奏於家宰者卿以進身城闉竊取伊川西監之義至於冒當圈事期以乞骸得請囊本已具所執難屈云卿須思之欲臨敦化門外今在小次在卿道理寧或更事鄭重乞骸之請豈所輕許卿之所引卿家從叔事尤有時與事之逈殊者不當不當卿須念君臣之大義卽起肅命仍行圈事仍敎曰此敦諭更遣正卿傳諭又敎曰金判府事敦諭正卿戶判牌招進去戶曹判書沈頤之還奏曰大臣以爲今承聖敎萬萬惶懍他不暇顧卽當入來肅命云矣予曰當親受肅拜於內閣矣鍾秀詣帳殿肅謝判樞之銜予謂煥之曰卿旣肅拜欲引見而知卿進參圈事與否然後可以引接此意問于大臣可也煥之還奏曰判府事以爲俄於附奏於正卿已以乞骸之請仰徹矣若蒙下施之敎則謹當進參會圈云矣予曰第爲入侍事傳諭鍾秀入侍進伏予曰以卿之故達夜不得交睫矣今日見卿之依舊登筵非始料之所及也初次敦諭及昨日疏批略已言之今我猶古我今卿猶古卿而卿輒觸事自罹予亦無如之何矣向者卿之遭罹果何如伊時辭敎中明其罪暴其心六字實爲日前敦諭中知罪二字之張本知罪二字又爲今日相見之堦梯予之苦心卿其知之否今番敦迫雖緣莫重莫大之事而亦以示卿無他之意也此所謂終條理也卿之平日行事貶言之則劻勷譽言之則太陽症而卿之自爲身計極爲不緊矣春間事執卿之跡論卿之罪卿果何辭自解耶將欲活卿嶺海之行烏得免也而亦非欲施至六月也當擧朝波蕩之時遽欲闊狹則非徒無益故自正月而至于四月而四月之有風波也如卿事便屬先天遲待六月始有出場也行遣之初亦豈無問訊之意而以卿之罪有卿之謫則雖欲問訊其可得乎但念卿行色不無生行死歸之慮故其間以是爲念亦云多矣今則見卿於殆近一年之後遂事勿說亦難罄言而一言以蔽之曰卿之事萬萬嘅咄卿之陳疏之心疏中之句語不待卿言予已盡知之矣人言之來姑舍是爲人臣負此罪名予若註脚則可知卿心而自他人觀之豈不怪駭哉今無別般解諭之辭卿亦無自明之言正月廿二日筵奏不翅丁寧未過數日又有呈疏之擧已與筵奏相反卿將何辭而發明耶至於人之云云則以卿之筵奏一反前見隨事乞降云而予則但知卿之所奏只在於不敢復提於莫重之事而已矣及夫疏出又復自犯予雖知卿何以救卿乎鍾秀曰聖敎誠然臣之本意果以九月袖箚事不敢提奏爲辭而至於外間議論則以臣爲乞降於蔡濟恭之事云矣予曰今何必更提誰某之姓名乎大抵伊時朝報之誤書一字可謂巧矣且卿雖欲陳疏何不詳見朝紙而經情陳疏乎投鼠忌器卿獨不知此箇事理耶鍾秀曰忌器之敎誠爲至當而臣之疏意旣陳上款則不可無結辭故以下款爲結語矣予曰卿亦老且死矣有何時急之事何必如是呈疏也昨經入侍其翌日又呈厥疏眞所謂求其說而不得也自行遣而宥還自宥還而收敍無非煞費心力卿之幾死之罪卽上款也誤用不當用字自至於爲人驅陷心跡未暴前何以自立於世耶且其時至有攙及領相此亦豈成說乎積阻之餘今見卿非不欣慰而卿本不愼言且無身家之可以顧戀安知無更罹事端之慮耶卿雖曰眞知事理而烏啄不可食蒭豢悅於口方可謂眞知予則曰卿不能眞知矣鍾秀曰目下第一策使臣得遂乞骸之願則好矣予曰此是前日所言之事也乞骸則卿當爲逸民世亦忘君平可謂都無事而卿之俄者所引卿從叔事萬萬不襯似矣鍾秀曰聖敎至當本事果是大相不同而翼其曲諒故俄果有此言之附奏矣予曰洪奉朝賀及卿之從叔卽自上降終始之澤也卿之所請卽自下乞骸之懇也而致仕之名則一也得無如何之嫌耶且鄭奉朝賀以病休退未得參班不言時事而凡於承候參班之事奉朝賀亦多入參之時卿雖乞休安知無口氣之如前耶卿若不復爲疏箚等事可以許之而亦不必引卿之從叔事也鍾秀曰此銜異於樞銜臣豈有不擇言之患耶且臣之乞骸之請已十有餘年非但爲目下遭罹而陳懇矣予曰必欲成其美成其名而所趑趄者近於卿之從叔事也且慮卿之又復妄發有休仕之名而無休致之實也鍾秀曰無是事實何嫌之有以歷代君臣之間觀之有勳名有交契則終必以致仕爲決末今臣若得三字銜出去則豈非臣主俱榮乎且臣旣蒙此終始生成之澤臣雖無狀豈忍復作駭妄之擧哉予曰卿本好名之人若得休致則在卿果謂成名乎鍾秀曰然矣予曰卿雖以成名爲幸予不能無帳然矣鍾秀曰雖曰休退豈無入覲耿光之便也予曰明日卽臘三也以先大王天地覆壽之德日月照臨之明予之得有今日卽卿之得有今日也成美成名有許多般而得此則生不得此則死云爾則豈可踰明日乎年年明日相見之道在於許卿休致亦不必持難也然則宣麻時予當臨殿此是大禮節也日雖晩待宣麻進箋後會于賓廳以完圈事可也鍾秀曰臣不聞四六撰進之時恐至太晩矣予曰考見閣中故事且於撰敎書時撰之則可以及之矣鍾秀曰文衡議薦如臣踪地恐無冒當之望矣予曰自古文衡薦非前文衡則不可爲故被論而薦代其例不一不必以此爲嫌矣大抵文衡至重任也不可以前望點下亦不可都堂議薦故必使卿主圈者此也仍命大臣姑退宣麻時至予曰兵判預備宣麻節次可也
정조 18년 · 강
特許判府事金鍾秀休退之請仍命奉朝賀今日政下批差出宣麻時侍臣
정조 18년 · 목
敎曰粵昔在邸始識此大臣於胄筵而時講商書漢紀一二討論蓋有嘿契于心者御極之初首拔擢周歲中超至大司馬肅肅鈇鉞揭我麟經煌煌黼黻賁我龍圖遂至於金甌之卜而眷毗也禮遇也卽簪紳中一人然此特跡耳予所取者其心觀乎短而知其長謗則起而名亦隨穽石之交加而惟予在滄浪之自取而亦惟予在前後爲此大臣地自謂積商量費詳度春初事端以後旁何者多少云然堪供一笑今我猶古我今卿猶古卿俄已有面剖而此際乞骸之請復申十數年來血懇歷敍平生之遭逢願得餘年之全保其志苦其言切以不準請則不完圈爲進退之一大節拍雖以予必不欲舍之心難奪其有退無進之志則無寧全其名而成其美俾臣主俱榮況明日何日昨歲此日賦寄梅花詩一篇庸識葆晩之義此大臣此時此請若不偶然下之所請上之所副豈用虛文爲哉行判中樞府事金鍾秀持許懸車之懇臨殿宣麻以送其行又敎曰大主今旣引見於敦化門內小次矣環衛軍兵使之退去又敎曰別下傳敎奉朝賀金鍾秀下批政事今日政爲之事分付銓曹又敎曰今日宣麻時侍臣不可不備員在外未肅拜人員許遞與未差之代今日政差出待下批牌招參班
정조 18년 · 강
有政吏曹判書李致中參判黃昇源參議韓晩裕進
정조 18년 · 목
以魚錫齡爲執義崔重圭爲司諫閔師宣李元八爲持平曺喜有爲獻納喜有申▣鄭景祚竝新通也申絢爲正言絢沈鎜李鼎秉新通也鄭東觀朴吉源爲校理徐有聞爲副校理洪秀晩爲修撰張至顯爲副修撰金鍾秀奉朝賀單付
정조 18년 · 목
以具㢞爲大司憲朴宗來爲大司諫李尙友李益晦爲掌令鄭最成爲正言鄭履綏爲副校理尹光普爲修撰李遇濟爲副修撰鄭景祚爲獻納
정조 18년 · 강
以李顯道爲司諫尹魯東爲獻納李聖輪洪受浩爲掌令洪樂游爲校理金近淳爲修撰前望也
정조 18년 · 목
敎曰侍臣未肅拜人員許遞前望單子入之待下批牌招察任前望以顯道等批下
정조 18년 · 강
御仁政殿行奉朝賀金鍾秀宣麻及進箋
정조 18년 · 목
乘輿出摛文院入仁政門陛座宣麻進箋禮畢乘輿出仁政門由協陽門還內
정조 18년 · 강
大提學會圈以徐有臣批下領議政洪樂性左議政金履素前前大提學奉朝賀金鍾秀左參贊洪秀輔右參贊金尙集吏曹判書李致中戶曹判書沈頤之禮曹判書閔鍾顯兵曹判書具庠刑曹判書李在學工曹判書徐鼎修漢城判尹李時秀進參
정조 18년 · 목
十點徐有臣九點沈煥之徐鼎修金載瓉
정조 18년 · 목
以沈煥之徐有臣爲奎章閣提學
정조 18년 · 강
命內閣提學徐有臣望筒勿頒
정조 18년 · 목
敎曰內閣提學望筒初欲只點於沈煥之而因文衡受點徐有臣一體點下矣更思一日之內竝點於館閣近於無漸亦非愼惜之義今雖不爲何時不可爲提學徐有臣望筒勿頒事該房知悉
정조 18년 · 강
拿處吏曹正郞李運行
정조 18년 · 목
呼申已久而吏曹省記不卽來呈也
정조 18년 · 강
命嶺南賑穀依狀請準给十三萬石仍寢空名帖許劃
정조 18년 · 목
備局啓言卽見慶尙監司趙鎭宅狀啓則以爲道內民情遑急之處無論尤甚之次邑不得不通同設賑而其中最貧窮之類趁歲前賙恤稍實邑比之尤甚之次雖曰稍優若其被災頗酷之尤甚面里亦不可不從便救急而所入賑資及時措劃本道三賑穀二萬石外備局軍作租四千五百石皮牟五百石常賑米一萬石太一萬五千石租四萬石皮牟四萬石合十三萬石及空名帖一千張許劃事請令稟旨分付本道歉荒雖甚可悶比諸兩湖似有差等且賑邑多少姑未酌定則不必援用各年已例今此所請未免過多三賑穀二萬石備局軍作租四千五百石皮牟五百石常賑米五千石太一萬石租三萬石皮牟三萬石合十萬石及空名帖八百張特爲許劃待賑事畢了若有餘數使之還錄而賑穀亦出還穀則値此民食極艱之時另加節略均俵之意請申飭該道道臣允之敎以賑穀則依請準給空名帖則無異於通一道不必持難而申禁之餘亦難許施置之
정조 18년 · 강
遣傳香承旨馳詣宗廟永禧殿奉審摘奸
정조 18년 · 강
命朝廷除夕問安申前爲之正朝問安受誓戒後爲之
정조 18년 · 목
敎曰申初則眞殿行禮相値朝廷除夕問安其前爲之正朝問安受誓戒後爲之事分付仍命經宿問安翌日問安竝勿爲之
정조 18년 · 강
命景慕宮親祭祭文令藝文提學李秉鼎製進
정조 18년 · 목
大提學徐有臣疏批未下也
정조 18년 · 강
大提學徐有臣上疏賜批
정조 18년 · 목
疏略曰臣於病伏自訟之中伏奉景慕宮祭文撰進之命召牌儼臨此係文衡之責臣豈有冒沒承膺之勢哉身如縛繫動撣無路屢逋之罪尤合重戮仍伏念臣之去就已決於韓光植初疏之日矣紀述撰次是臣職分而未免物情之不愜致有人言之峻發在臣道理惟當退俟嚴誅矢死自劃而已迺殿下大度包容曲費造化爰有往復淘洗之命而謹遵聖敎書問於光植意或光植之所言在於微臣見聞所未周處而其答無所別白臣已竊怪之及其再疏出而以全篇當改爲辭則於是乎頭勢深緊手段益露臣之情地轉危蹙矣何幸處分嚴明製述之任改授宿望夫然後朝廷事體至爲正大而臣亦獲免於包羞耐彈之歸雖使臣自爲之地亦不及此臣又伏見堂疏批旨有曰起疑於無疑之文字者大哉王言至哉聖恩臣百回莊誦有淚被面感結腸曲不知死所臣猥以一無比數之姿忝叨萬不近似之職夤緣事會冒沒膺命凡係飾慶文字多所與聞每自循省以榮以懼而閟宮册文尤爲至重有非如臣蔑識所敢承當聞命悸恐莫省所措而臣受恩如天鄙酬無地一半分報效之道亶在於此乃敢屢日運思苦心鄭重濡毫屬稿兢兢致愼而其奈神精衰落筆力鈍拙實不能萬分一闡揚鋪張莫重莫大之事至嚴至敬之文騰人頰舌䙝瀆至此一則臣罪二則臣罪臣雖人微顧其職則文苑之提衡也問其事則顯册之狀德也而識不逮誠才不副心乃有此前古館閣所未有之擧鉛刀無一割之用負乘爲致寇之資尙何顏面復對傳心之硯更把代草之筆玷名器而羞當世之士乎其在國體亦宜不待臣言之畢而有以處之也臣以人則至鹵下也以分則太盈溢也九死得生廿載斂跡衰朽老醜萬念灰冷而比年以來復廁簪紳華赫如舊仰感洪私俯怵微分耿耿此心如集于木而今此見帶又出人望之外初非夢想所到直是可驚可愕之事耳然而循墻莫遂守株不固未遵先人之訓重犯匹夫之罪固知早晚必有何樣事端自受命至于今日涕泣憂懼未嘗頃刻弛心者如痿人之不忘起準擬慶禮之後悉暴悲苦之情仰丐生成之澤心口相語屈指以俟盈虧之理其至無幸倚伏之門相尋如期果不耐數十日消受而有此大顚沛矣從今以往詞垣一步便成鐵限豈敢徒懷瀆擾之懼不顧廉防之重乎臣之得有今日皆殿下賜也殿下以先臣之故不忍其覆墜而曲加全保雨露之渥若有所偏今臣踪地之危甈情私之崩迫庶蒙聖慈之所惻然而垂憫矣伏乞聖上哀之憐之亟收臣三館職名俾得以避遠駴機退守溝壑臣雖死之日猶生之年而世世生生含珠給草以報殿下之恩矣批以所辭過矣勿辭行公
정조 18년 · 강
飭嶺伯趙鎭宅釐正高靈糴弊重推該邑倅林濟遠
정조 18년 · 목
備局啓言高靈縣民少穀多糶糴固宜紊亂此皆營邑不早慮患因循掩覆之致雖以時縣監言之反作未捧等說遽然登聞揆以事體誠極寒心從重推考道內有此等痼瘼而不卽釐正道臣亦爲推考殘邑多穀民受其病不可不有一番矯救之政請待開春分糶時從便轉移於旁近穀少之邑俾高靈之民永免逋負侵徵之弊允之敎以爲道臣者不早穌捄致有邑倅之疏陳旬宣之責固如是乎不可問備而止嚴飭釐弊
정조 18년 · 강
下送香祝行祭于濟州移轉穀候風所
정조 18년 · 목
禮曹啓言濟州移轉穀候風處所設置祭壇待穀船畢到行祭事纔已啓下請分付道臣依此擧行允之敎以香祝今日下送
정조 18년 · 강
備局以嶺南慰諭使李益運所陳民邑弊九條回啓
정조 18년 · 목
備局啓言觀此慶尙道慰諭使李益運書啓則所陳嶺南民邑之弊爲九條其一通津府致敗密陽漕船米太該道諉以從願改色已拯條發賣收錢其餘不足之數徵捧於沙格所謂沙格皆是至貧之類徵隣徵族尙未準捧以其穀名不係於劣米今年惠澤不入於停減此亦依法典移錄拯劣米一體停減後待年豐稍稍分捧事也拯劣分徵自有其例而密陽米太之名以改色準數徵督以致弊及隣族害遍四邑雖未知當初委折之如何而今年停減之恩均洽一路則獨未蒙一施之澤有此呼冤之弊者極爲驚駭四邑拯劣米太依他例爲先停退待明秋收捧代錢隨其年條久近或爲三兩或爲二兩五錢自是定式令戶惠廳相考年條移錄拯劣依他例收捧其一田政紊亂白徵居多就其尤甚處一年限數十邑待明秋次次改量事也量田一事朝家成命已多年所他道諸邑亦有已試者而或因年事不登或坐邑力不逮尙未次第擧行朝令旣頒民願亦切則不待申飭營邑自當有商量便宜之道此非督令擧行者則不必更煩朝令置之其一統倉五處穀多民少還弊積痼營監色惟意操縱一石之納殆近廾斗巡營之龍塘倉左兵營之慶州倉俱有是弊而七倉附近面里旣食邑還又受營糶兩路被督統營與巡營左兵營屯倉一齊革罷移轉穀物仍付各該邑依巡營別會穀例自明年捧留本邑只以耗條輸送各該營門事也統倉之爲弊不在穀多民少而在於監色之操縱沿邑民情誠爲難支而七倉之一時革罷在所難愼無論統倉與巡兵營倉勿送營裨營校但令該邑差出監色仍自該邑依他衙門例糶糴其中穀簿最多處或移貿或轉運量宜移送於穀少之邑雖無革罷之名自有袪瘼之效令道臣往復統兵營另加消詳從長善處俾除沿邑呼冤之弊其一機張漂倭來泊無月無之報牒衙門合爲九處倭船一泊坊民歛錢此後無論在右道倭船止泊後牒報之規修啓衙門登時馳報其外各處只以初者止泊問情三度施行事也倭船漂泊本無定期殘邑擧行勢多窘悶九處五次之報非不爲邑弊邊報去來本自嚴重呈牒衙門皆有所管不可分其緊歇遽議省減路費收歛大爲民瘼持者雇價如有不足則添給之道營邑相議從長善處歛民一款嚴加禁斷之意分付於該道營閫其一左水營進上靑魚京鄕雜費一竝革罷之意嚴飭該水使處又有海役錢自水營劃給六百八十兩於各浦十二取殖以爲營用而當初所受各人幾皆身故遍徵隣族五十年來殆近萬兩民情可矜嚴飭本營俾卽蕩債事也濫徵船稅歸於營用誠甚駭然固當嚴禁痛革而慰諭使旣已發關申飭營邑自當永爲蠲除不必更煩朝令而至於海役錢則五十年臥債年年徵督于子孫隣族名色不正流弊亦痼自今一竝蕩滌無復侵徵之意嚴飭分付於該道帥臣其一嶺底諸邑田稅純錢大同錢木參半而英陽以中年新設之邑不入於當初分定之時船稅上納一依嶺底邑例施行事也同是嶺底之邑而或納純錢或納純木事涉班駁無怪稱冤而田稅體重不可遽然變通令道臣詳察民情事勢論理狀聞後稟處其一淸河之浦項倉越他境往來爲邑民難支之端依慶州長鬐例使之設倉於本縣浦口事也四十里越境糶糴固爲民弊東北船路候風之處又在東縣浦口則移倉儲穀誠似便好而越浦設倉必有意義浦項穀物事係不輕亦令道臣關問本縣參量事勢具意見狀聞後稟處其一鳥嶺城外斧斤日尋無所禁止竹嶺則放火墾田分付兩道道臣一切禁斷事也雖尋常嶺隘禁養樹木不可泛忽況鳥竹兩嶺何等重地前後關飭不啻申嚴而任他斧斤甚至憢畬其在重關防杜後弊之道不可不痛加禁斷自今嚴立科條申明禁斷而如有如前犯斫之弊則兩道地方官隨現論勘之意嚴飭分付於兩道道臣其一東萊硫黃軍三百名以本府分防軍相換應役事也水營之防軍本府之硫黃軍皆在列邑而防軍則自列邑收布來納故初無弊端硫黃軍則自本府送校收布故爲弊甚多以防軍之在本府者換定於硫黃軍之在列邑者則可謂兩便軍額換易有難容易請分付帥臣與該府爛商便否論理報來後稟處允之
정조 18년 · 강
詣景慕宮齋宿
정조 18년 · 목
具遠遊冠絳紗袍乘輿出永淸門明政門弘化門至觀旂橋降輿陞輿入宮門降輿入齋室少頃詣板位展拜還入齋室
정조 18년 · 강
京兆獻今年戶口民數
정조 18년 · 목
中部四千二十戶男一萬三百七十二口女一萬九百四十口東部七千七百四十三戶男一萬六千二百六十二口女一萬三千五百六十口西部一萬六千三百十六戶男三萬三千七百三十三口女三萬四千八百六十六口南部九千九百九十七戶男二萬三千四百十七口女二萬三千二百八十六口北部五千八百九十戶男一萬二千九百十八口女一萬一千四百六十口五部都元戶四萬三千九百六十六戶男九萬六千七百二口女九萬四千一百十二口京畿十六萬一百十九戶男三十三萬三千七百二十九口女三十一萬六千五百九十九口黃海道十三萬六千九十七戶男三十一萬九百六口女二十六萬五百三十六口全羅道三十一萬八千九百十九戶男五十八萬二百四十五口女六十四萬五千九百四十二口慶尙道三十六萬三百五十戶男七十二萬三百七十八口女八十四萬七千五百四十九口忠淸道二十二萬四百十二戶男四十二萬六千六百八十三口女四十四萬四千五百三十六口江原道七萬九千三百二十九戶男十六萬三千八百五十七口女十五萬九千八百二十八口平安道二十九萬九千一百二十五戶男六十三萬二千六百五十六口女六十四萬七千四百六十二口咸鏡道十一萬八千二百七十五戶男三十三萬二千一百六十八口女三十三萬三千五百口八道都元戶一百六十九萬二千六百二十六戶男三百五十六萬二十二口女三百六十五萬五千九百五十二口五部及八道都元戶一百七十三萬六千五百九十二戶男三百五十九萬七千三百二十四口女三百七十五萬六十四口
정조 18년 · 강
重推內閣提學沈煥之仍飭行公
정조 18년 · 목
煥之違召敎以旣無別般情勢則牙牌事體何如如是違牌事體所在極爲未安從重推考申飭行公
정조 18년 · 강
命泰安等邑營賑穀依該道伯狀請許劃空名帖一款勿爲許施
정조 18년 · 목
忠淸監司李亨元狀啓以爲今番諸般惠澤之後十分紓力可以無擾安接而至於元來赤立之類若無別般撫恤則實有目下塡壑之慮另飭各邑方便接濟俾無開賑前流散之患泰安石城平澤三邑及安興所斤兩鎭卽道內最尤甚也臣以如干錢穀已爲分送俾補歲前救急尤甚泰安石城平澤燕歧瑞山庇仁舒川稷山新昌恩津尼城永同唐津沔川韓山天安牙山禮山藍浦海美等二十邑則尤甚之次面里中最窮之類預抄飢口歲翻卽時具格設賑不容但已之次邑雖與尤甚邑稍有間焉若其尤甚面里則民勢別無彼此之懸殊其中扶餘林川鴻山保寧結城德山淸州懷德淸風大興洪州木川等十二邑不得不依例公賑各其設賑邑所在水營安興所斤馬梁舒川浦成歡栗峰等七處饑餒難保之狀隨處同然亦不可不一體賑濟其餘諸邑觀其災荒之淺深尤甚之民付之私賑之次之類付之救急而之次中連山靑山兩邑及兵營不煩公穀拮據私賑溫陽陰城鎭岑淸安永春延豐文義忠州等八邑及稍實靑陽定山全義鎭川丹陽公州槐山懷仁黃澗提川等十邑與平薪則最急者間間自備救急稍緩者分還接濟計料各該邑所在利仁金井連原等三驛當爲一例從便賙救而外此沃川報恩兩邑各隨民勢着實濟活事嚴飭公賑處賑資不可不及今區劃而道內旣無別般貯置之穀至於料販之爲害聖敎實出於燭微祛弊之盛意臣戒飭列邑守宰初不敢生意而目今經費大縮儲胥枵然亦不敢專須公穀而安眠島風落松發賣補賑已有備局指揮故今方另飭水使從速發賣貿穀補賑而臣亦略有經紀飢口多寡穀物容入不可預料故姑以目下所見較量在前已例敢此陳稟營賑穀中限二萬石常賑耗條中限一萬五千石特爲許劃則謹當酌量均俵而如或不足則勢當具由加請若有所餘則還爲會錄空名帖之發賣補賑亦是災年應行者而當此歲饑勢難厚價發賣如使依願出給從便區處則亦可爲一分補益之道空名帖限七百張令該曹成出下送事請竝令廟堂稟旨分付敎以依狀請施行空名帖異於通一道大賑嶺南旣不許施此一款置之事回諭
정조 18년 · 강
大提學徐有臣上疏賜批仍命牌招
정조 18년 · 목
疏略曰臣以九死餘生特蒙我聖上再造之恩全保身家得有今日臣感激洪私凡有徐旨踢蹶趨膺自顧涯分輒卽丐免亶出於粗伸叩謝之忱兼附循墻之義也今玆文衡新命尤是夢想之所不到臣聞命震駭五情戰掉經宿而靡定顧此三館之任主管辭命而藻飾王獻把握文柄而表式儒衿職任之重未可以一有司論也蓋自祖宗朝以來其所揀選必難必愼苟非文章經術兼備而優長華國之譽素愜於輿論則莫或濫廁焉挽近人才縱未逮古館閣儲望亦不乏人如臣鹵莾初何嘗擬議於近似哉臣資性昏惰才氣鈍滯少而失學長益寡陋六經之書尙未盡讀功令未技亦無熟工臣固自處以伏獵學士人亦不數以讀書宰相況復年紀哀邁疾病侵尋手未觸卷目不窺丁者已多年所夷考其實直是空空無文之一老醜耳今忽畀之以詞苑之任責之以黼黻之賁是無異乎使聾而節鳴鼓令瞽而卞輪奐朝廷之謬擧恩命之濫授而莫之恤焉此何故也衆聽俱駭有識竊笑其於國家關係非細奚但微臣私分愧懼而已哉臣寧被違傲之罪決不敢昧然承當玷辱名器也且伏念先臣嘗叨兩館提學輒以三世文任造物所忌引懇力辭竟未拜命臣亦嘗過庭而聞戒矣顧今所叨盛滿之懼有倍於昔日臣誠不忍徒懷榮寵便墮先訓此卽臣區區之血懇也過福之災理所必至而少無補於涓埃報答之效卒有傷於終始生成之仁念之及此不勝隕悒伏乞收還除命改授賢儁使謬誤之政不至淹久詞盟之選無致輕損公私萬幸批以卿之先卿予師也予所得力於經傳先卿之力最多先卿誦經傳如誦已言至于小註而莫不貫通稽古之功無以醻之今卿乃膺文衡之選硃批不於卿而孰先況於胄筵命卿掌釐左氏傳句讀也有稱詡於卿者今果踐言卿其勿辭速出膺命
정조 18년 · 목
義禁府啓言吏曹佐郞李允行原情以爲入直正郞鄭最成移除正言適在省記將呈之時而渠家在城外未及入來莫重省記晩後始呈致有淑問之命云云曾經侍從請議處敎以分揀放送又啓言軍威前縣監李義和原情以爲本邑地小民貧田稅僅以六月畢納结錢大同木邊錢邊必欲趁期收殺木邊則九月了當錢邊及結錢民力彈竭收捧無路結錢及大同錢邊合二千八百八十五兩內五百兩自備餘數刻期督納而秋事判凶之後拒納尤甚萬無徵納之望二千三百八十五兩錢稱貸於境內富民九人處充數上納期以從速報償未及收殺有此論罪之啓云云請照法嚴勘允之又啓言義和照律杖一百收贖告身盡行追奪流三千里定配私罪允之敎以功減一等
정조 18년 · 강
施春塘臺殿座時各營將官及巡牢等射放賞典仍命宣禧宮經宿時待令帳幕軍各給木二疋
정조 18년 · 목
訓鍊都監啓言去十一月二十七日春塘臺殿座時待令各軍門前排次知敎鍊官及巡牢等柳葉箭鳥銃試取一中以上別單書入敎以射邊一中弓子一張放貫二中木三疋貫邊木二疋邊二中木布一疋貫一中邊一中各木一疋自各該營施賞宣禧宮經宿時待令帳幕軍經夜於咫尺令該營各給木二疋
정조 18년 · 강
大提學徐有臣再疏辭職賜例批仍飭行公
정조 18년 · 목
敎曰文衡三疏雖曰故事會議之擧事關莫重姑未得請宜備其官此所以徹宵酬應期於薦擬者也昨旣承批今又屢召無意膺命事體不然大提學徐有臣推考更卽牌招申飭行公
정조 18년 · 강
內閣提學沈煥之上疏賜批仍命令本閣牌招
정조 18년 · 목
疏略曰內閣地則淸切官兼論思設閣之初掄選甚峻僅備其官何況提學之官地處尤絕前後叨是任者蓋以文學聲望裒然爲一世之所推耳臣素欠稽古加以精思銷落且讀旋忘不足以備淸燕之顧問而乃敢論於黼黻大猷而鼓吹希音乎是所謂瞽者之審丹靑也聾者之調律呂也不敢知殿下奚取於臣而有是除命耶且臣於文苑一步鐵限千重今若憑恃寵靈抗顏趨列則奚但爲淸朝之羞而已竊恐有傷於殿下之明而臣身之自壞廉防亦不暇恤也伏乞亟命選部鐫改臣之所忝奎章閣提學之名永刊於文苑諸望以嚴淸選千萬至祝批以有取於卿者秋間疏語卿其勿辭行公敎曰內閣提學批下令本閣卽爲牌
정조 18년 · 강
召見內閣提學沈煥之于誠正閣
정조 18년 · 강
湖西慰諭使洪大協以瑞山郡慰諭形止抄戶數爻馳啓
정조 18년 · 목
大協狀啓以爲臣仍向瑞山郡本郡二十面一百六十一里或隨其附近而聚民或歷其村里而躬尋又於場市大會之處謹將綸音詳細布告蠲惠諸條區別曉諭則匝境老少歡聲如雷農形則二十面中馬山等十三面地是濱海土無灌水偏被風旱之災擧至枯損之境所傷洽過其半其餘七招面俱是連陸又多依山比諸尤甚急有勝焉而論其災頉則通計爲三分之一而不無優劣之分甔石之收成實無幾災形則一是孔慘民情則十分遑汲可謂尤甚之最祗緣恩澤之收曁姑且忍飢不至於顚連殿屎之患而前頭接濟之策尤不容少忽面飭邑倅着意賙救則今方竭力經紀自歲前爲先私自救急平薪旣非歷路故發遣褊裨賚傳綸音面面曉諭瑞山平薪抄戶數爻開坐于後臣方轉向泰安等邑○瑞山還民抄戶一千八百四十戶內最尤甚九百八十九戶尤甚五百戶之次三百五十一戶軍民抄戶八百六十四名內最尤甚四百八十三名尤甚一百九十名之次一百九十一名平薪還民抄戶二百二十五戶內最尤甚一百十六戶尤甚六十四戶之次四十五戶軍民抄戶九十二名內最尤甚四十九名尤甚二十二名之次二十一名
정조 18년 · 강
命防踏僉使金行源鹿島萬戶宋載璜令帥臣決棍懲勵
정조 18년 · 목
兵曹啓言今番新除授湖南三鎭邊將給馬下送事有命矣防踏僉使金行源鹿島萬戶宋載璜謝恩與下直俱不呈單直爲下去萬萬駭然請竝罷黜令該府拿問重勘敎以卿曹若不給馬於肅拜之前豈有此直發乎渠輩無足責而亦不可全然勿論令帥臣決棍懲勵事分付
정조 18년 · 강
命茂山府晩還各穀分數停退帳籍限明秋收捧
정조 18년 · 목
備邊司啓言卽見咸鏡監司金華鎭狀啓則以爲茂山等尤甚六邑晩還各穀今若一例督捧徒致騷擾故觀勢闊狹之意往復災邑而莫重國穀不敢擅自停退戶籍一款最爲擾民之政故姑令停止而四月內勘送京司趁限磨勘事勢爲難各該邑修簿限明年磨勘事竝請令廟堂稟旨分付矣本道尤甚邑還餉旣令三分一代捧而民勢轉艱有難準捧則依代捧分數使之停退爲宜戶籍磨勘之有難趁限誠如道啓請依三南例限明年秋成收捧之意分付允之
정조 18년 · 강
命衿川漏結事付之道臣査處
정조 18년 · 목
敎曰衿川摘奸史官書啓中十八結漏結事廟堂雖已回啓旣於木川用公州例付之道臣區處況本邑之蕞爾十室與木川無異滕薛且況此時此邑乎此一款査處付之道臣便宜爲之事分付
정조 18년 · 강
命永春縣監李明誠拿來嚴問捧口招以聞其代擇差下送
정조 18년 · 목
湖西慰諭使洪大協狀啓以爲永春縣監李明誠五載居官多行不法政委吏鄕民受其病幾至擧境之流散云故本縣座首吏房及各該吏捉來査問則流民事或云百餘戶或云一百五十戶或云二百餘戶互相隱諱其中大同色吏招以爲今春大同上納時流戶田土無路出稅故至於族徵而不足渠自備納自本官亦爲充納合爲一百七十餘金以大同所納條計之則每結四兩三錢其中數十兩則入於上納浮費不入於結納中云有土之民不奠厥居則無土之類亦可推知其餘不法事試以風傳之說略加究覈則昨年各項上納錢之犯用近三百金而賣鄕四人以其賂錢充納倉穀之稱以賑資年前貸用者田米與雜穀爲一百三十餘石臣已送裨將前營將朴宗和賚傳綸音後曉諭民人使之招徕還集捉來各人則分輕重刑治奸鄕之濁亂者移文本道道臣使之照律嚴處後賣鄕錢二百五十金捧出還給永春縣監李明誠爲先罷黜其罪狀請令攸司稟處敎以若有一分嚴畏之心近來飭敎何如則不法二字至登啓語如許守宰豈可尋常處之令該府拿米其委折施威嚴問捧口招期於得情以聞其代令該曹口傳另擇待下批給馬下送○敎曰永春流戶至於此多待新倅下去期於還接亦令道臣各別察飭事分付
정조 18년 · 강
以宋耕玉爲永春縣監口傳也
정조 18년 · 강
命田在豊妻李氏原情置之其慫慂之人嚴査痛繩
정조 18년 · 목
刑曹啓言金虎門外來伏女人結城田在豊妻李氏訴冤事査問該道草記事有命矣取考其諺書原情則以爲其夫在豊與故放遂罪人金相福之子箕書山訟而其夫重被嚴刑非命致死監司李亨元爲沈公著之鷹犬公著爲箕書之心腹其夫爲箕書之所殺箕書何可免殺人之罪乎箕書本以勢家餘習多行不法而官長莫能禁止遭其生父喪勒奪舅家世傳之地欲爲營葬故其夫禁葬而不能當箕書之勢力終至見奪箕書締結本縣舊官朴尙春置其夫於落科山地文書奪給箕書時任本官亦畏箕書不以訟理決之箕書之妹夫沈公著爲公州判官時箕書與公著訐訴監司其夫及媤三寸叔其媤六寸大父一竝嚴刑曰汝輩今至此境山地不爲許給乎吾當狀聞刑配云而以死不聽則牢囚營獄其夫屢受嚴刑二冬冷獄氣恩奄奄則歲末始放送馱歸吐血仍死於翌年欲葬其夫於先山則箕書以千餘步之地謂渠山斜見處夜率族黨燒其金井媤叔及大父亦坐此訟被刑冤死此亦箕書之所殺伏乞特施償命之律掘移箕書之父塜以葬其夫云故以此原情翻謄關問於該道矣卽接忠淸監司李亨元回移則大槪以爲昨年結城金箕常箕書等議送以爲其高祖曾祖墳在於本縣葬其父母於局內田佐顯稱以渠世傳之柴場無限劫辱以舊陳文券一張迫督千金之價又有李宗植者稱以金氏外孫此山卽渠家矜得來索山價各考文跡則李哥所持卽立旨一張田哥所持卽百餘年前買得田券也以量案考準則田哥文券字號皆非此洞而前官處決以爲山則明是金氏世葬上下十里之內初無田家之塜前後壘壘皆是金奴之葬李哥之立旨尤不可取信田哥李哥竝置落科矣新官到任後田佐顯又起訟官決以爲所謂文券無一可據分付退斥則佐顯與其兄弟叔姪斫伐松楸醜辱不止佐顯乞令嚴處而係是前銜不可推問故其弟應顯處取招査報之意發關該邑矣應顯逃避而適於其時巡到該縣則金箕常等又爲呼訴故入邑詳査則前後官決及田哥作梗果如金哥狀辭故應顯在豊光洽等略加刑治今因關辭査問該邑則在豊光洽俱以病死云在豊之母呈訴以爲合葬其子於先山餘麓而金箕書稱以先山礙逼之地率黨作戲乞令摘奸處決云故縣監摘奸則在豊新葬處非渠先山乃是路傍距金箕書高祖墳案山相望之地而必欲葬於此者專出逞憤之計云蓋當初相訟者卽故僉知金相肅所葬之地而旣有長子箕常則佐顯之單擧箕書者箕常貧無以徵價箕書家計稍饒故也田佐顯之欲食不當之財肆行凶悖指嗾無知之婦女敢爲紛聒於禁門之外者萬萬痛惡云今以李女原情參互該道回移則所謂田家禁養之地乃是金家世葬之局當初禁葬已涉非理而半次之刑謂以屢訊拘留之事曰以滯獄乃以其夫之病死歸之金哥之所殺事旣差爽語不襯當原情內辭緣置之田佐顯旣是朝官宜異凡民而非渠山而曳衰替訟貪重價而作備惹鬧慫慂婦女煩聒禁門侵辱營邑旣有道臣所論則不可置而勿論請令該府拿問處之允之敎以事實與原情果如彼相反則身爲土民敢以惡言加之於道伯至登於原情者是豈婦女之所爲必是渠家男人之所慫慂自卿曹嚴査照法痛繩
정조 18년 · 강
命慶州府尹宋銓待畢賑拿處仍命嚴飭諸道
정조 18년 · 목
慶尙左水使沈鑏狀啓以爲慶州府尹宋銓牒呈本府東海面居朴莫男等四名入海捉魚仍爲漂風不知去處云故發關沿海邑鎭各別搜訪而海夫之母得濫出外洋飭禁申嚴今此般漢不勤申飭之該府次知監色等捉致臣營次棍懲後敎以無得擅出外洋法禁申嚴而有此犯科當該地方守令待畢賑拿問處之仍以此意嚴飭諸道
정조 18년 · 강
考下太學生應製試券施賞有差仍命居首生員朴宗羽銓曹擬望初仕外隨窠差除
정조 18년 · 목
敎曰太學生應製更試御考賦二下一生員朴宗羽令政院稟旨二下進士李卿尹給一分三上進士李章垕紙三卷三中進士金聖球等五人各紙二卷三下生員金履永等二人各紙一卷次上進士兪孟煥等八人各筆三枝墨一笏賜給○政院以朴宗羽稟旨啓敎以年來應製每榜輒魁而近日貫屢榜如許實才可謂罕見愛才之擧不施於此等人而何向與李是釬比較居魁今與金命淵比較亦能居魁若非出衆之工程彼兩儒豈可讓頭乎銓曹擬望初仕外若有所出之窠以此人差除以示奬勸之意事分付
정조 18년 · 강
命有司堂上尹行恁及右位諸有司從重推考湖西伯李亨元緘辭重推仍命永春流戶還集復舊後自本司具由草記
정조 18년 · 목
敎曰近日民事之宵旰耿耿副提調獨不知之乎況永春倅之罪可謂昧爽後所犯國有法綱其所懲勵豈止於嚴刑究覈亦豈止於尋常竄配乎特以其人之分數不明稍與搰吏之自辦腦臆有間姑先只命施威捧招而已如斗之邑流戶數百則其爲驚駭當何如廟堂行會宜卽火速擧行而昨夜提問以政院之直下禁府姑不得爲之云政院設有誤着旣見謄報必當詳知事實豈如是泛忽乎日前飭墨未沫又焉敢若是乎以其左右供職之相妨旣命勿擬銓堂之望精力亦可專一而擧行則不勤每若此前此勿擬之意果安在哉萬萬駭然有司堂上尹行恁罷遞適副其占便爲先從重推考銓望非徒勿擬此後竝與銓曹履歷而勿用事分付右位諸有同亦爲從重推考屢飭之下尙今掩置始發於慰諭使之啓道伯之罪有浮於副提擧爲先緘辭從重推考散之他鄕之流民雖不必把來曳來期於誠心還集使戶總復舊然後報于本司自本司具由草記事亦令廟堂知悉
정조 18년 · 강
命秋曹殺獄罪人金興乭具格捧遲滿當該出禁堂上從重推考該色卽官令該府拿問處之初檢宮亦爲拿處罪人朴銀貴結案取招
정조 18년 · 목
刑曹啓言北部居私婢永伊白活以爲渠夫黃三得以成均館典僕懸房隨從爲業烹肉時坐於釜傍收油之際金興乭稱以本曹禁亂使令夜入懸房呼出上直渠夫未及對答興乭怒其不卽對突入足踢渠夫身陷湯渾身爛傷終至致命云初檢官北部都事鄭有淳依例初檢正犯金興乭招以爲禁亂元牌安成大謂渠以階往助力故到于政府前懸房屢呼上直而不應故不能無憤向黃三得一次足踢則三得翻身欲避仰顚於烹肉釜中當初一踼實非欲殺云實因被湯水致死的實覆檢實因與初檢同此獄則以屍帳觀之仰合皆是爛傷皮肉殆無完處兩檢實因明的參證之招具備元犯旣以從右一踢悉陳於平問之時則已成斷案更無疑端惟被興乭獨入懸房意在討食目見釜傍危坐之人忽有暗中踢倒之擧其釜旣大則金體見溺其水方沸則滿身被爛勢所必至也因其逃避於門外任他翻轉於湯中遂令一身盡傷八日致命原初事端雖非故犯之心畢竟殺死旣抵罔赦之科償命之律何所逃也敢以無心誤踢等語漫漶納招故犯情節不爲承款者尤萬萬兇頑請更加嚴訊期於取服敎以無論無心與故犯殺人者死三尺至嚴況渠旣輸款更何盤覈具格捧遲晚以爲結案詳覆之地法曹之出禁所以禁暴止亂而禁吏隨隸乃反殺越人命常時不能檢飭之責堂郞在所難免當該出禁堂上爲先從重推考該色郞官今該府拿問處之初檢跋辭全不成樣當該檢官亦爲拿處又啓言東部中浪浦良人金仁得白活內渠妻玄召史以朴好民獄看證覆檢時聽朴好民父子之敎誘乃以致死女李召史借烟竹於好民樣納招及至昨日會推不敢一向隱諱聽敎誘誣招之事漎實告達而歸家矣好民父朴銀貴謂以變招來到渠家捽曳渠妻亂打足踢渠妻受胎四朔猝當銀貴之毒打達夜叫痛今日晩食後仍爲殞命伏乞斯速償命云朴銀貴捉來嚴囚檢驗事捧甘當部矣東部都事金相穆依例初檢被告人朴銀貴招以爲渠子橫罹於殺獄而今此玄召史以致死女李召史借吸渠子烟竹之狀從所見納招矣千萬意外玄召史一變前招擠陷於死地故渠泩玄女家叱其變招拳撞其口且以右足從後踢其右脇間則玄召史橫仆於地上而有一木臼在於其側玄召史之左脇爲臼所觸移時起入其廚間渠於翌日往刑曹將欲爲子訟冤矣聞玄召史來臥渠家病勢方重而似是胎動云故問安胎之藥於過去女人則以爲煎服銀指環及文魚爲好云故買得文魚一條而歸家則玄召史已爲殞命一踢之擧豈料竟至於此境乎實因被踢胎傷致死的實云覆檢官漢城府主簿金世根覆檢實因如初檢本曹會推正犯朴銀貴招辭如初覆檢矣此獄元犯一打一踢之招節節沕合則玄女之致命根因銀貴之逞凶情節不待窮覈已成斷案數朔之內父子繼犯可見種類之不良一閈之中族屬相殘尤是風化之所關論以獄情則十分無疑斷以法理則三尺至嚴罪人朴銀貴行凶節次旣已箇箇承款請依例結案取招後稟處允之
정조 18년 · 강
命兵曹一二軍色郞廳仍任
정조 18년 · 강
大提學徐有臣三疏辭職賜例批仍命牌招
정조 18년 · 목
有臣違召敎曰如是違牌而雖今日得諾於殿宮則議號之擧孰當擧行揆以事體道理不當如是大提學徐有臣爲先從重推考更爲牌招違牌勿捧傳旨牌去來各別嚴飭
정조 18년 · 강
遞都承旨沈煥之以洪明浩代之前望也
정조 18년 · 목
敎曰新除職務相妨內閣提學沈煥之本職知申許遞前望單子入之待下批牌招察任
정조 18년 · 강
賓啓賜批領議政洪樂性領府事蔡濟恭左議政金履素判府事金憙右議政李秉模判府事李命植行司直鄭昌順判敦寧李澧知事李敏輔行司直洪檍趙瑍知事邊得讓左參贊洪秀輔延豐君李坤行副護軍趙圭鎭知敦寧李聖圭戶曹判書沈頤之行副司直趙宗鉉兵曹判書具庠右參贊金尙集行副司直鄭存中知事韓光綮行副司直徐有防李秉鼎權▣尹師國李得臣金載瓉丁範祖李敬懋吏曹判書李致中禮曹判書閔鍾顯大司憲具㢞工曹判書徐鼎修刑曹判書李在學漢城判尹李時秀行副護軍申㬚崔東岳李明運漢城左尹徐邁修同知呂善亨戶曹參判曺允亨水原留守趙心泰行副司直徐有大蔡廷夏朴師沃姜游尹弘烈蔡弘履申大升同知李邦榮吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧漢城右尹李鼎運大司成李家煥開城留守李冕膺行副司直兪彥修同敦寧權之彥行副司直李祖承李鎭復洪周萬崔夢喦洪聖淵李祖源宋鍈金恒柱洪明浩趙尙鎭金魯永閔台爀白師謹鄭煥猷林耆喆申光履洪義榮鄭益祚徐命全申大顯李漢豐趙武範行副護軍具世勣邊慶遇李性默吳載熙田文顯吳載徽尹得逵鄭觀來吳毅常訓鍊都正柳孝源行副司直尹在明吏曹參議韓晩裕戶曹參議洪樂恒禮曹參議金履翼兵曹參議徐配修參知閔昌爀刑曹參議鄭致淳工曹參議李義綱大司諫朴宗來
정조 18년 · 목
賓廳啓言陽德潛昭天庥滋至東朝躋望六之壽慈宮屆於千之會海籌方添寶甲將周宸誠庶格於揚徽群情益切於飾慶洪惟我景慕宮至德普洽於遐邇潛光遍照於區宇誕啓靈長之運永錫昌熾之祥爰稽隆報之禮丕彰篤棐之眷吉慶竝湊頌祝齊騰以聖上知年之喜不匱之思其所以揄揚闡發跬步洞屬者其必自亞歲伊始矣然其揄揚闡發之道在於以慈心爲心以慈心爲心在於以天地祖宗之心爲心臣等今日之請其可已乎如其可已至日前席之諭敢不卽仰體而猶且相率而不自已者豈無以哉臣隣之贊揚君德莫盛於唐虞之際而曰乃聖乃神乃武乃文又曰帝德罔愆好生之德洽于民心此乃上號之權輿也然而後世不以益皐陶爲容悅堯舜之聖宜不自聖而不以斯言爲泰者何也孔子曰君哉舜也巍巍乎有天下而不與焉其亦不與焉已何泰之有惟我聖上盛德大業豐功峻烈臣等昨年之啓不過蠡測之萬一而蓋亦千有餘言矣今不敢更事張皇仰煩崇聽而請就其格于神明浹人肌髓不容不贊揚者而陳之帝王之德莫大於孝而我殿下出天之性繼志之誠躬曾閔之行匹文武之休衣不解於侍湯十年而先王諭之以篤愛食不遑於代聽萬幾而宗國永賴於托重銀印諭書厥惟煌煌殿官養志藹晨昏之怡愉宮園撰儀祗日月之瞻覲天惟降監神乃協贊遂占龍盤之地水安象設之奉作新邑而寓移豐之思奉御眞而替問寢之禮情文克備一國興孝傳曰聖人人倫之至也猗歟盛哉帝王之道莫先於典學而我殿下禹陰是惜湯盤有銘洞貫性命之原直接洙泗之統表章六經而異端恩發揮紫陽而正學明隻字單辭發千聖之蘊奧躬行心得爲萬世之法程翼翼小心其事天也抑抑威儀其臨朝也敬義立而表裏交正和順積而英華發外雲昭漢倬之章地負海㴠之富燦成經緯動合典謨自生民以來未有盛於殿下經曰念終始典于學厥德修罔覺猗歟盛哉帝王之法莫嚴於明義而我殿下天挺勇智炳燭幾先揮乾斷而氣翳廓淸修人紀而日星昭朗一部明義森乎如禹鼎之揭神姦不大聲色而措國勢於泰山磐石之安傳曰春秋作而亂賊懼猗歟盛哉聖人之功莫京於保民而我殿下以如傷之德推若保之恩草內司之推刷罷宮房之折受白紛而不得嫁娶者皆賦嗈應之詩赤立而無所控因者擧免括龜之苦有子有孫左湌右粥蔀屋有祥和之氣公門無椎剝之政追列聖未遑之志符先朝減布之典之恩之德與天地同流申之以欽恤重之以字恤布以典則安之懷之作我邦本旣鞏旣固萬億斯年迓續景命經曰群黎百姓徧爲爾德曰誠小民曰祈天永命猗歟盛哉聖人之化莫隆於建極而我殿下仰觀乾始之理默契箕聖之傳風雨而鼓潤之橐籥而陶鎔之俗習之局於形氣者蕩滌其査滓私意之纏於物我者砭焫其膏盲不待面命而耳提自然春瀜而冰釋酸醎同歸太和燕越合爲一家曁我黌庠之吉髦濟濟殊技而一穀洞闢重門蕩蕩有庭衢八荒之象此蓋殿下之極立於上而四方之極從以取則而然也大抵天下之人莫不有其極而不能自立必待聖人者出而下布五行上協五紀動作云爲皆可以爲標準然後人人所有之極無有不建矣是卽皇極之說而從古人君鮮能辨此旨而行此道寥寥數千載未之聞焉今殿下承寧考之丕謨衍九疇之精義旣建其極用享其效曰壽曰富曰康曰寧之純嘏洪福靡不如川之方至而又用敷錫子乃卿乃士乃黎乃庶使之共㴠於壽富康寧之樂大哉皇極之用待殿下始弘而聖神之能事極功於是乎備矣經曰乾道變化各正性命乃利貞猗歟盛哉竊念有德者得位得壽得祿得名此必然之理也我殿下寅承寶位恰躋二紀周王壽考之化佇見八千之爲春秋而百祥咸集萬祿鼎臻殿下雖欲不居其名得乎昨年蔪許之批日前敷心之諭臣等雖甚愚迷豈不知聖意之所在而抑臣等之請愈力而懇愈摯者政在於昨年之批日前之諭蓋以闡揚聖孝之莫彰明莫較著於是批是諭也惟我殿下軒天地竝日月之盛德大業豐功峻烈史固不勝其書而臣等所以首陳聖孝者以其源於百行而治法政謨不過擧而推之也然其所陳於前者猶是聖孝之疏節而若其至精至微之義至敬至愼之念惟在於彰先志而闡睿德十行筵敎播告中外有可以感木石而孚豚魚矣情之所必伸而瞿瞿乎儀典之際禮之所則然而業業乎節文之間緣情而制其禮制禮而本乎情以至因報本之誠而體之於聖躬推不洎之思而隱之於聖心迺於天心之所眷輿情之所同三代所已講列祖所嘗受之應行大典禮亦復過持撝謙至以拒此一款少洩莫逮靡及之心爲敎聖人之孝愈見其愈光而臣等所謂請愈力而懇愈摯者政在於聖孝之愈光也主上明聖而德不布聞有司之過也此特從指之論而猶以爲在下之罪今臣等愈見聖孝之愈光而請不愈力懇不愈摯不思所以大書特書載之顯册以詔夫天下萬世則將何以自解於君子之譏乎然則殿下之必欲不居其名者以聖孝也臣等之必欲殿下之必居其名者亦以聖孝也由其必欲不居其名也故所以爲聖孝之愈光也由其爲聖孝之愈光也故所以必欲殿下之必居其名也此實民彝物則之所由立天理人情之所必然殿宮之所必凝佇天地祖宗之所必悅豫殿下雖欲守之固而拒之堅得乎臣等故敢以昨年之批日前之諭爲闡聖美颺顯號之第一義而盛德大業豐功峻烈其將不待闡而自闡矣然而臣等亦不敢太支其辭惟以益皐陶之不見非於後世堯舜之不以益皐陶之言爲泰者爲殿下誦之殿下何與焉伏願聖明亟允上號之請以答慈心以順天地祖宗之心焉批以昨年則猶以國朝已行之典禮請之而批答也筵敎也吞聲而諭和疾而書以示決不欲受之本意矣今見卿等之啓反以昨年批與敎爲揄揚之端云此何說也都緣誠心之莫孚於卿等此非辭氣固拒之事更當明諭於登筵之時矣○賓廳啓言陽已復而歲云亞矣殿宮之上號稱觴在於此辰攸司之按例擧行在於此辰中外屈指惟在此辰是俟乃伏奉慈殿慈宮以災歲有蔪許之敎臣等聚首相顧竊不勝抑鬱之至猗歟盛矣我慈殿聖壽之五旬慈宮寶壽之周甲實是國朝所未有往牒所罕覯所以飭喜之方不容但已而況昨年此月已蒙兪音者乎事不可徐時不可稽而今因穡事之失稔有此撝謙之太過是豈臣等所仰望於天地父母者哉夫事合於理則顯崇德美不過揄揚禮叶於情則宴賀衎樂不是張皇未有以當然應行之典歸之於豐亨豫大之擧也仍竊伏念慈殿慈宮化配乾元夙著內治之休德紹文毋咸仰嗣徽之譽而寶鹷俱邵允合先朝進册之年聖孝極至備盡午乘致隆之養又況文孫之尺衣漸長六宮之融洩方洽百僚之前已力懇而殿宮之不得終拒者豈不以合於理叶於情而然耶於理於情若是允協而乃以一時之民事未免縟儀之或停則群情之愕然失圖固不暇言而以我殿下至誠至孝必有所以熟講於仰格之道矣且念如傷之仁至爲懇惻蠲恤之方靡不用極惠澤旁流災不爲災幸際吉慶荐疊之辰獲覩闡揚賁飾之儀可以導天和氣與民同樂況在癸亥稱慶之時亦豈非諸路賙濟之歲而以先朝愛恤之念猶擧盛禮以聖后沖挹之德終且勉循在今日殿下之所當率由者惟先朝是遵慈殿之所當倣法者惟聖后是承臣等但當據例而請於殿下殿下亦宜積誠而請於殿宮殿宮其將何辭而拒之耶伏想殿下不待臣等之言必思勉回之圖而臣等計日顒祝之餘有不容泯默亦不宜伈泄兹敢相率齊籲於黈纊之下伏願殿下仰稟殿宮期於孚格至若元初之賀自是常禮無歲不宜而況是年異於他年乎又況先朝已行之例有可按而式遵者竊考聖母花甲之歲初先擧嵩呼親上之曠典于今景祿同符於昔年舊儀正宜於遹追至日禮堂之奏實非無稽之言亦是斷然從之而不可已者也惟殿下亟下賀號竝擧之命庸副臣民同情之願千萬幸甚批以至日筵席言於卿等矣來春之竝擧上號進宴陳賀等禮有與卿等所已得諾於殿官而殿宮之如是固拒卽民事也昔在先朝癸亥卽春秋五十歲稱慶而伊時四道設賑亦當面許宴禮其後癸巳亦値四道設賑而又行聖壽八旬宴禮矣至於丁卯仁元聖后周甲之歲四道設賑而稱慶如儀援此故事鎭日力請際又卿等咸簉齊籲更將群情當入奏殿宮矣
정조 18년 · 강
召見大臣備堂子誠正閣
정조 18년 · 목
予曰今日之擧何爲也予之言已略而盡矣前冬之批至日之諭可以諒予心而誠意未孚又有今日之擧張大爲說有若應請者然凡事或不無迫於群情有所勉從處而此事是豈勉從之事乎卿等亦知予之必不聽而猶且如此豈不慨然我朝無封禪之法揄揚之擧卽此上號一節則此已非輕先議到者而況賓啓體重無乍始旋停之道自肅廟朝其例然矣朝廷不量此等體面始此不必成之事將何以究竟耶予苟有一毫欲受之心則豈有此乍始旋停非古例之言乎予之爲此言必欲使卿等不爲無益之擧而早卽止之也今則一番啓辭亦不足謂旣始矣若至再啓三啓則卿等無遽撤之道承史則當令不受體貌當如何殿宮議號之所重何如而亦當不酬接卿等其諒此亟上之領議政洪樂性曰臣等知殿下謙挹之聖心故臨御廾載曾不以一言仰請而明年何年殿宮之吉慶稠疊臣民之頌祝擧切屬千一之嘉會啓億萬之洪休臣等區區之請是豈可已而已者乎今承聖敎莫非臣等不能感回天心之罪而臣等之請卽百僚同情之說百僚之請卽擧國臣民所共祝之願也何敢因聖敎而止之乎予曰領府事不須更問昨年圖眞也有所酬酢予意庶可諒之矣領府事蔡濟恭曰今時則異於他時臣等今日之擧只出至誠而已更無他可奏矣左議政金履素曰我殿下聖德神功朝啓略有仰陳者矣以屢年顒祝之心今時亦云晩矣殿宮議禮至有未能酬應之敎臣等今日之請亦謂如是然後可以怡悅殿宮之心矣昨冬之乍始旋止莫非臣等不誠之罪而今又如昨冬之爲則後之論者雖仰殿下撝謙之德而謂臣等將如何於情於禮不得請則不敢止矣判府事金憙右議政李秉模曰前後批諭臣非不知殿下之至意而臣等之爲此擧豈獨爲好會而然哉旣是不得請則不可已之事且當此時可以怡悅慈心者亦惟在此我聖上養志之道無過此擧則惟願亟從輿情以光聖孝矣予曰爲臣盡臣道爲子盡子道盡字之義卿等須思之諒予至情則決無勉從之理與其屢啓不得請而止之曷若早卽止之無損國體予言當不再卿其任自爲之濟恭曰君臣猶父子聖敎旣至此在臣等道理固當仰體而以擧國同情之請只思感回之心而已若或自上有過中之擧則豈不萬萬抑塞乎予曰止之則都無事矣殿宮議禮之猶不暇酬接云者亦從淺近處爲言卿其知之且議禮之直請殿宮本無古例觀於庚申已例可知襲於近例或有自初直請之擧而事體不當如是庭籲前則不可輕先爲之矣
정조 18년 · 목
敎曰今朔姑未展拜今日亦有行禮之事當展拜景慕宮路由館峴該房知悉○敎曰今日擧動時百官隨駕置之壯勇大將率入直京鄕軍爲先廂訓將率各營入直外營軍爲後廂留營留陣置之挾輦軍六十名以金虎門軍餉色軍爲之侍衛及禁軍只入直擧行○具翼善冠袞龍袍乘輿出永淸門弘化門至觀旂橋降輿陞輿詣景慕宮至神門外降輿詣版位展拜陞詣宮內奉審訖還入齋室○敎曰當經宿該房知悉
정조 18년 · 강
汰宣傳官李壽鵬李東善李周鳳李煥益金煐韓德增李商一李顯道李石求堂上宣傳官李海愚李晉秀鄭湋
정조 18년 · 목
敎曰今日不爲待令宣傳官竝汰去令該曹口傳差出○敎曰未肅拜堂上宣傳官竝汰去口傳差出
정조 18년 · 강
遞差兵曹參議徐配修都總管韓光綮副總管李性默汰兵曹佐郞權晙
정조 18년 · 목
敎曰擧行萬萬駭然當該入直兵曹都總府堂上遞差兵曹入直郎廳汰去前望單子入之待下批牌招察任郎廳與未差之代令該曹口傳差出
정조 18년 · 강
遞差承旨李儒慶汰宣傳官許㶏
정조 18년 · 목
敎曰軍共去就誤傳當該承旨遞差宣傳官汰去
정조 18년 · 강
以李得臣爲都總管趙尙鎭爲副總管南公轍爲承旨竝前望也蔡弘遠爲兵曹參議前望添書批下新資也
정조 18년 · 강
遞差承旨洪明浩沈晉賢李晩秀洪仁浩金啓洛以趙尙鎭洪義榮韓晩裕李相璜蔡弘遠代之竝前望也尋命吏曹參議韓晩裕前承旨李晩秀竝仍任
정조 18년 · 목
敎曰政院擧行極爲稽滯在院承旨一竝遞差前望單子入之待下批牌招察任○敎曰多有擧行事吏曹參議仍任前承旨李晩秀仍任
정조 18년 · 강
命大臣二品以上三司文蔭武百官來待齋殿門外收議以啓
정조 18년 · 목
敎曰有詢問者大臣二品以上三司文蔭武勿論時仕前銜來待齋殿門外○敎曰百官旣有來待之命三品以上時無職名人員皆令該曹口傳付軍職○命召入來待大臣諸臣於官庭敎曰今日詢問之擧非文字頒亦者昨冬賓啓後今年至日諸對時有筵敎自可聞知廣詢百僚欲聞將美之言夏將今筵下敎入侍承宣傳于入庭百官收議以啓○命承旨趙尙鎭李晩秀以傳敎出示大臣以下又命以口傳下敎往傳曰明年何年歲除不遠如逢明年此時予心當如何昨年筵敎至日筵敎予意已略言之大臣卿宰庶或諦悉而筵敎異於傳敎在庭百僚未必遍聞而洞曉今予來此齋殿特諭大小臣僚者予意尤有所在矣蓋予之情事不忍言亦不忍不言前後筵敎大意卽莫重典禮則以義制禮不敢議到下此一等可以盡予之誠者容有闊狹故以顯册之旣上又上爲一分揄揚之方而至於今日諸臣所請則必欲固拒以寓靡逮莫及之痛斷斷此心非出撝謙也諸臣聞此敎而不爲將順則可謂有臣分乎有人心乎殿宮揚徽之典閟宮追上之禮此年此請不容一日暫緩而諸臣若以關於寡躬之事强聒不止則莫重議號亦將不得酬應矣國朝故事請號賓啓元無旣始旋停之例故以不重則不威之意今日特諭於諸臣者蓋欲聞將順之言上自大臣下至文陰武庶僚末職各令獻議以聞此非高聲洞論之事每品各一員進於大臣之前大臣以此下敎辭意詳細布告以爲次次承聆無有一人不聞不知之後收議可也諸臣獻議訖又敎晩秀曰承旨又往諭于大臣曰以重其事之意有齊會百僚各令獻議之擧諸議中亦不無一二參差之論而此則元不足有無今日動駕予意已有堅定仰稟殿宮慈敎亦以予之所執爲可諸臣若將順則閟宮上號明日當議定應參諸臣亦當牌招擧行不然則勿論一旬一月與一年將順前勢不可回鑾諸臣知悉百官則先爲退去大臣以下亦爲退去只承旨一人留閤外侍衛亦令權退可也時原任大臣閣臣藥院都提調提調諸承旨三司諸臣請對以司謁下敎曰此啓辭竝還給諸凡公事如巡監軍望亦竝勿入之諸大臣皆伏閤外又下敎曰俄已下敎予意堅定矣卽爲退去又下敎曰予方坐於寒殿膈氣又將如期而發矣大臣若能體國豈如是强䀨乎又下敎曰更鼓已三下而宮門尙未下鑰此何等肅敬之地而諸臣尙不退去耶又下敎曰御藥所用及藥房所屬竝出送宮門外又下敎曰縷縷下敎而諸大臣一不仰對何也承旨問奏可也領議政洪樂性等對曰前後惻怛之聖意臣等亦豈不仰認而今日臣等所請卽天理人情之所不容已雖伏承縷縷下敎實無將順之望且況當此嚴寒移次經宿尤不勝萬萬焦迫亟命回鑾方此顒祝又下敎曰經宿於此豈是爭執之事苟欲有請亦有明日何爲徹夜守閤使予不得暫休乎大臣事萬萬慨然卽爲退去諸臣退出
정조 18년 · 강
景慕宮追上尊號命今日議定
정조 18년 · 목
予命承旨南公轍以筵敎往傳於時原任大臣曰予意之堅定昨已下敎今則閟宮定號事關莫重諸臣將順然後可以卽日擧行上下相持徒損國體卽爲回奏領議政洪樂性領府事蔡濟恭曰臣等誠意淺薄終未能仰格天心屢承下敎此莫非臣等之罪臣等之所以仰請者蓋欲有光於聖躬也而反爲貽惱之歸寒殿經宿至有膈氣如期之敎臣罪到此尤萬萬矣將順二字以滿庭齊籲之誠固所不敢仰陳者而閟宮上號旣一時爲急且承縷縷下敎亦不敢一味煩瀆一向相持以致回鑾之或遲矣左議政金履素判府事金憙右議政李秉模曰領相旣以不敢煩瀆仰奏臣等無以齊聲力請以區區迷見則實無異於前日矣○敎曰昨於詢問百官也十五收議之能有參差之論者可見人心之亦如我心今則大臣以下亦皆將順依初下敎景慕宮上尊號今日議定議定後行展拜禮仍行百官上箋之禮以此分付○敎曰景慕宮尊號議定時時原任大臣館閣堂上九卿六曹參判以上三司長官命招
정조 18년 · 강
以趙尙鎭爲副提學前望也
정조 18년 · 목
敎曰今日議號時三司長官當爲備員副提學前望單子入之待下批牌招察任
정조 18년 · 강
召見時原任大臣閣臣文衡兩館提學及吏戶禮判于齋殿
정조 18년 · 목
予曰收議之擧非欲爲知群情也只爲重其事也況有一二將順者乎今則本宮追上尊號議禮應參諸臣皆命招陳賀等節磨鍊以入而國朝已例徽號用四字尊號用八字今番用追上尊號之例以八字議定可也樂性等曰賓啓之遽撤雖緣聖敎之惻怛懇至感及豚魚不得不奉承而群情之齊祝無得以少伸實不勝抑鬱之至第伏念追上之盛禮方擧進箋之賀儀將成此爲萬萬忭賀矣予曰文衡及兩文任先爲出去議定徽號以入吏判亦爲退去都監都提調備望以入而提調亦自銓曹擬入乎都提調薦啓乎吏曹判書李致中曰前例多以戶禮工判爲之矣予曰自前隨事輕重不必拘例今番則其在重其事之道以四員都提調薦啓可也禮曹判書閔鍾顯曰今日箋文知製敎例當製進當待文衡之撰出頭辭可以書進而追上尊號時本曹陳賀箋文方物擧行吉日以何間推擇乎予曰姑待更敎可也上號都監都提調望單予以領府事蔡濟恭點下濟恭曰旣有首相臣何敢當此重任領議政洪樂性曰領府事之言過矣以臣衰朽初無堪承之望聖批旣下領府事過自推讓不知其當矣濟恭曰唐虞之際皐益相讓此可見一堂風雲濟濟其讓矣予曰予亦思之熟矣領相行必須扶腋而本宮上號時自多堦陞陞降之節宮庭不可須人扶腋故所以點下於領府也此非官鬱不必過讓矣予曰都監工役當爲幾日戶曹判書沈頤之曰丁未年首尾爲十四日而今番自外措備之物皆已整待只有工役而已亦似不過旬餘矣予曰待擇日可以議定矣日子必從好極意推擇可也鍾顯曰閟宮追上尊號日子及殿宮上號日子當分排推擇矣予曰諸臣幷退出凡係節次間事幷善議爲之追上尊號議定之字卽爲持入文衡進箋必於午正爲之
정조 18년 · 강
議定景慕宮進上尊號
정조 18년 · 목
景慕宮追上尊號隆範熙功開運彰休
정조 18년 · 강
行展拜禮還御齋殿受百官進箋
정조 18년 · 목
具冕服詣版位展拜禮畢還入齋室領議政洪樂性率百官進箋如儀
정조 18년 · 강
仍任前都承旨沈煥之
정조 18년 · 목
承旨李晩秀以承旨不可不備員啓稟有是命
정조 18년 · 강
景慕宮追上尊號吉日命以正月旬前後擇入
정조 18년 · 목
禮曹判書閔鍾顯啓言景慕宮追上尊號吉日以何間推擇乎敎以以正月旬前後擇入
정조 18년 · 강
差下上號都監堂郞及竹册文製述官書寫官樂章文製述官玉印篆文書寫官
정조 18년 · 목
禮曹判書閔鍾顯啓言景慕宮追上尊號旣承下敎請都監堂郞卽爲差出使之擧行從之○上號都監都提調蔡濟恭啓言都監堂上以四員差出事旣承筵敎矣請戶曹判書沈頤之禮曹判書閔鍾顯行副司直李得臣行成均館大司成李家煥竝爲差下使之察任從之○上號都監啓言玉册文製述官書寫官及樂章文製述官玉印篆文書寫官實預差別單書入景慕宮追上尊號玉册文製述官大提學徐有臣預差弘文提學具庠書寫官行副司直徐有防預差行副司直趙宗鉉樂章文製述官藝文提學李秉鼎預差工曹判書徐鼎修玉印篆文書寫官行副司直尹師國預差刑曹判書李在學又啓請本都監都廳郞廳前校理權坪副司果丁若鏞差下允之○又啓請本都監郞廳戶曹正郞都東敎禮曹佐郞金乃默工曹佐郞徐李修前郡守沈逵前府使曹翬振前主簿韓百源差下允之又啓言本都監監造官六員差出別單書入監造官義盈庫奉事李柱溟禁府都事權太應東部都事金相穆濟用奉事權思浩前奉事禹成謨副司勇朴宗羽
정조 18년 · 목
具遠遊冠絳紗袍乘輿出宮大門至觀旂橋降輿陞輿入弘化門由永淸門還內
정조 18년 · 강
推京畿監司徐龍輔廣州府尹徐美修
정조 18년 · 목
內閣以奉朝賀金鍾秀來到城外稟敎以大臣去就不卽報來當該道臣及府尹推考後勿如是之意下諭
정조 18년 · 강
湖南慰諭使洪大協以泰安郡慰諭形止抄戶數爻馳啓
정조 18년 · 목
狀啓以爲臣仍向泰安九面一百四十里謹將綸音細細布告蠲惠諸條秩秩曉諭則擧皆蹈舞感祝本縣以如斗小邑三面環海地本斥鹵畓無水根田多高燥雖値少旱偏被災損七月亢旱已判大歉醎氣肆透穀無全形八月大風客舍三門數十間一時飄壓濱海數十里波濤作雨各穀醎醝狀若沈葅闔境枯白民無甔石之可收觀其災頉則通計一邑殆過三分之二論其分等初無彼此之優劣而不過强爲區別九面之內尤甚居七之次爲二所謂之次卽他邑之尤甚如干所收太半空穀白屋山村人烟蕭條席門漁戶浮黃滿面呼饑之窮寡塞路求活懸鶉之老鰥滿庭呵凍民勢之切急入境後初見勉飭邑宰極力救活則己自十月員送斗穀俾救至窮之民而去月以後營邑私自拮据先抄其最急之類兩次賙救來頭濟活專靠於還穀而本邑穀簿自來零星目今所捧亦未過半設令如意收捧許多民戶塗抺分排萬無其路移票之道今方泩復本道道臣以爲從長區劃之地安興所斤兩鎭亦係該面內尤甚里已自巡營助送錢貨自歲前爲先救急泰安抄戶數爻開坐于後臣方輔進海美等邑○泰安還民抄戶二千八百二十一戶內最尤甚九百九十二戶尤甚九百七十七戶之次八百五十二戶軍民抄戶八百五十名內最尤甚三百九十二名尤甚三百十名之次一百四十八名
정조 18년 · 목
藏永司寒祭在明也
정조 18년 · 강
召見奉朝賀金鍾秀于誠正閣